**Banksy** (pseudonym, hevdet å være født i Bristol i 1970-årene) er en engelsk billedkunstner. Han ble opprinnelig kjent som graffitikunstner. Det er antatt[*av hvem?*] at Banksy bor i Yate, i nærheten av Bristol. Hans piece, eller kunstverk, er ofte satiriske kunstverk som omhandler emner fra politikk, kultur, og etikk. Vanligvis er budskapet anti-militært, anti-kapitalistisk og/eller kritisk til den etablerte samfunnsstrukturen. Hans gatekunst, som kombinerer graffiti med distinkt stensilteknikk, har dukket opp i London og andre byer verden rundt.

Karriere
--------

Anarkist-rotte malt av Banksy
Naken mann av Banksy, i Park Street, Bristol. Etter en avstemning besluttet byrådet at verket skulle beholdes. (større bilde)
En sjablong av Charles Manson i fangedrakt mens han haiker til «hvor som helst», Archway, London
Frimerke: Ukraina og Vladimir Putin (David og Goliat)
Banksy begynte som en graffitikunstner som malte for frihånd på slutten av 1990-årene. Han var da en del av DryBreadZ Crew (DBZ) i Bristol, og var ofte med writerne Kato og Tes. I 1998 arrangerte han den enorme tilstelningen «Walls On Fire» på stedet som senere ble kjent som byutviklingsprosjektet. «@t Bristol». Gjennom hele helgen kom kunstnere fra England og Europa til stedet. På grunn av dette prosjektet etablerte han et navn blant aktører innen graffiti over hele Europa. Han skiftet teknikk, og begynte å bruke sjablonger før 2000 da han innså hvor mye raskere dette var og hvor kort tid han trengte for å gjøre ferdig en *piece*. Selv påstår han at han skiftet til denne teknikken etter å ha lagt merke til de sjablonerte registreringsnumrene mens han gjemte seg for politiet under en jernbanevogn. I løpet av kort tid ble hans kunstform kjent i og rundt Bristol og London.

Banksys verk har humoristiske trekk og er noen ganger kombinert med tekst. Ofte er budskapet rettet mot krig, mot kapitalisme, mot det etablerte samfunn eller for frihet. Bruk av billedelementer inkluderer dyr som aper og rotter, politi, soldater, barn og eldre. Han har også lagd klistremerker («Neighbourhood Watch») og skulpturer («The murdered phonebox»), og var ansvarlig for omslaget til Blurs album *Think Tank* fra 2003.

I anledning utstillingen *Turf War* i 2003, som ble avholdt i et lagerhus, malte han *på* dyr. Selv om RSPCA mente at forholdene for dyrene var helt akseptable så lenket en dyrerettsforkjemper seg fast i protest.

Senere begynte han å lage omarbeidede politiske versjoner av kjente malerier. Ett eksempel er Claude Monets «Water Lily Pond», som er endret slik at det inkluderer søppel og en handlevogn. Ett annet eksempel er Edward Hoppers «Nighthawks» som er endret slik at patruljen ser på engelske fotballpøbler som kun er iført undertøy med engelsk flagg, og som nettopp har knust vinduet i en kafé. Disse oljebildene ble vist i 2005 under en tolv dager lang utstilling i Westbourne Grove i London.

I september 2006 hadde Banksy utstillingen *Barely Legal* (*Såvidt lovlig*), som ble forhåndsomtalt som en *«three day vandalised warehouse extravaganza»* (*tredagers, vandalisert kjøpesenterekstravaganse*) i Los Angeles. Utstillingen inneholdt en levende elefant i et rom malt i rosa og gyllent blomstertapetmønster.

Etter at Christina Aguilera 19. oktober samme år kjøpte et originalbilde som forestiller Dronning Victoria som lesbisk, i tillegg til to trykk for 25 000 pund, satte et sett bilder av Kate Moss, solgt av Sotheby's i London, prisrekord for Banksys verk. Bildene ble solgt for 50 400 pund. De seks silketrykkene, som viser modellen malt som Andy Warhols Marilyn Monroe-bilder, ble solgt for seks ganger den anslåtte verdien. En stensilering av en grønn «Mona Lisa» med maling dryppende fra øynene, ble solgt for 57 600 pund på den samme auksjonen.

7. februar 2007 ble tre Banksy-verker auksjonert bort av auksjonshuset Sotheby's i London til den høyeste prisen noensinne for et verk av denne kunstneren. *Bombing Middle England* gikk for over 102 000 britiske pund. To av hans andre graffitiverk, *Balloon Girl* og *Bomb Hugger* gikk henholdsvis for 37 000 og 31 000 pund. Vel over de forventede prisene.

På auksjonen dagen etter nådde ytterligere tre Banksy verk høye priser. Verket «Baller With Action Man Parts» gikk for 96 000 pund, mens «Glory» ble solgt for 71 000 pund. «Untitled (2004)» ble solgt for 33 000 pund – Og alle de tre auksjonene solgte langt over forventning. I forbindelse med den andre auksjonsdagen oppdaterte Banksy nettstedet sitt med et nytt bilde av et auksjonshus med folk som ga bud. På bildet stod det: «*I Can't Believe You Morons Actually Buy This Shit.*»

I Bristol i februar 2007 bestemte eierne av et hus med et Banksy-maleri på sideveggen å selge huset igjennom et kunstgalleri ettersom de potensielle kjøperne ønsket å fjerne veggmaleriet. Kunstverket er oppført som et veggmaleri med et påfølgende hus.

Et lite antall av hans verker kan sees i filmen *Menneskenes barn*, inkludert et stensilert bilde av to politimenn som kysser og en annen stensil av et barn som kikker ned en butikk.

I april, 2007 malte transportselskapet Transport for London over Banksys ikoniske bilde av en scene fra filmen *Pulp Fiction*. Bildet viste Samuel L. Jackson og John Travolta med grep om bananer i stedet for pistoler. Selv om bildet var veldig populært hevdet transportselskapet at «gratittien» skapte en atmosfære av likegyldighet og sosialt forfall, noe som oppfordrer til kriminalitet.

Banksy utga et «manifest» på nettsiden sin som påstod å være dagboken til oberstløytnant Mervin Willett Gonin. Den ekte dagboken utstilles på Imperial War Museums i London. Teksten beskriver hvordan en last med leppestift til konsentrasjonsleiren Bergen-Belsen hjalp de internerte personene å få tilbake deres menneskelighet ved frigjørelsen etter andre verdenskrig.

Den 29. mars 2019 stilte Banksy ut maleriet «Devolved Parliament» på Bristol Museum. Maleriet framstiller de britiske parlamentsmedlemmene som sjimpanser. Den 3. oktober 2019 ble bildet solgt på Sotheby's for ca. 111 millioner kroner.

Kunststunt
----------

Banksy har sagt at han er ansvarlig for en serie hendelser som har fått stor mediedekning. Disse inkluderer blant annet:

* I London Zoo klatret han inn til pingvinene og malte «*Vi er lei av fisk*» med over to meter høye bokstaver.
* I Bristol Zoo etterlot han beskjeden «*Jeg vil ut. Det er for kaldt her. Dyrevokteren lukter. Kjedelig, kjedelig, kjedelig.*» i innhegningen til elefanten.
* I mars 2005 plasserte han endrede kustverk i Museum of Modern Art, Metropolitan Museum of Art, Brooklyn Museum og American Museum of Natural History i New York.
* Han plasserte et endret kunstverk i galleriet til Tate Britain i London.
* I mai 2005 ble Banksys versjon av et primitivt hulemaleri, en tegning som viste en menneskefigur som gikk på jakt samtidig som den dyttet en handlevogn funnet hengende i British Museum i London. Da man fant dette gjorde museet den til den del av sin permanente utstilling.
* Banksy har sprayet «*This is not a photo opportunity*» (*Dette er ikke en mulighet til å ta fotografier*) på forskjellige steder det er vanlig å fotografere.
* I august 2005 malte Banksy ni bilder på Israels barriere på Vestbredden, blant dem et bilde av en stige som gikk over muren og et bilde av et barn som gravde et hull i muren.
* I april 2006 lagde Banksy en skulptur av en gammel rød telefonkiosk. Den fikk en øks i siden, slik at det så ut som om den blødde. Telefonkiosken ble så plassert i Soho i London. Den ble senere fjernet av myndighetene i Westminster. British Telecom (BT) sendte ut en pressemelding som sa «*Dette er en slående visuell kommentar til BTs overgang fra et gammeldags telekommunikasjonsselskap til en moderne kommunikasjonstjenestetilbyder.*»
* I juni 2006 lagde Banksy et bilde av en naken mann som henger ut av et soveromsvindu på en vegg i sentrum av Bristol. Bildet ble kontroversielt, og byrådet i Bristol lot publikum bestemme om bildet skulle bli fjernet eller bli værende. Etter en internettdiskusjon der 97 % (alle, bortsett fra seks personer) ville beholde bildet, bestemte byrådet at bildet skulle få bli på bygningen.
* I august og september 2006 byttet Banksy ut opp til 500 eksemplarer i 48 ulike platebutikker, av Paris Hiltons debutalbum *Paris* med sin egen cover art og remikser av Danger Mouse. Sporene på platen vag gitt navn som «Why am I Famous?» (Hvorfor er jeg berømt?), «What Have I Done?» (Hva har jeg gjort?), og «What Am I For?» (Hva kan jeg brukes til?). Flere eksemplarer av CD-en ble kjøpt før butikkene klarte å fjerne dem. Noen av disse ble senere solgt for så mye som 750 pund på internettauksjoner som eBay. Bildet på coveret viste Paris Hilton, digitalt bearbeidet så hun fremstod som toppløs. Andre bilder viste henne med et hundehode i stedet for sitt eget hode og et bilde av henne der hun går ut av en luksusbil, endret slik at det inkluderte en gruppe hjemløse og utsagnet «*90% av suksessen bare dukker opp.*»
* I september 2006 kledde Banksy en oppblåsbar dukke ut som en fange på Guantanamo (Orange kjeledress, svart hette og håndjern), før han plasserte den i Big Thunder Mountain Railroad i Disneyland i California.
* I 2018 oppløste maleriet «Girl with Balloon» seg selv via en mekanisme skjult i rammen etter at bildet nettopp var solgt for elleve millioner kroner hos Sotheby's.

Teknikk
-------

Under et intervju om hans teknikker svarte Banksy; *«Jeg bruker hva enn det krever. Noen ganger betyr det å bare tegne en bart på en jentes ansikt på en eller annen oppslagstavle, andre ganger betyr det å svette i dagevis over en intrikat tegning. Effektivitet er nøkkelen.»*

Sjablongene blir tradisjonelt tegnet for hånd eller trykt på acetatplater eller papp før de klippes ut. På grunn av den hemmelige naturen til Banksys arbeid og identitet er det uvisst om hvilke teknikker han bruker for å skape bildene i sjablongene. Det antas at han bruker datamaskiner da mange av verkene er fotorealistiske.

Virkelig identitet
------------------

Banksys virkelige navn har ofte blitt oppgitt å være Robert, Robden, Robin Banks eller Gunningham. Han har blitt hevdet å være født i 1974.

Simon Hattenstone fra *The Guardian* er et av veldig få mennesker som har interjuvet ham under fire øyne. Han beskriver ham som «en blanding av Jimmy Nail og den britiske rapperen Mike Skinner» og «en 28 år gammel mann som møtte opp i dongeri og en t-skjorte. Han hadde en sølvtann, sølvkjede og en ørering i sølv.»

Banksys hjemmeside er registrert på fotografen Steve Lazarides. Han er Banksys agent og har et galleri i Greek Street i Soho i London, hvor Banksys originaler kan bli kjøpt. Det britiske trykkeriet Pictures on Walls hadde eksklusive salgsretter for alle Banksys trykk, men ble lagt ned ved utgangen av 2017.

Et nettsted av Brian Sewell hevder å vise et fotografi av Banksy. Et annet nettsted hevder å ha et fotografi som viser Banksy sammen med Damon Albarn, vokalist i britpop-bandet Blur.

Banksys foreldre tror sønnen er maler og dekoratør.

Det spekuleres også i at den sveitsiske artisten Maître de Casson kan være Banksy. Maître de Casson benekter dette på sin nettside.

Kritikk
-------

Peter Gibson, en talsmann for Keep Britain Tidy, har uttalt at Banksys arbeider er vandalisme. Det bakenforliggende motivet bak hans «vandalisme» er en arvtager fra Ad Jammers og subvertising bevegelsene, som drev med systematisk endring av reklameplakater for å endre deres innhold og budskap.

Banksy blir betalt for veldedig arbeid (for eksempel Greenpeace) og kan forlange opp til 25 000 pund for originaler. Det har også blitt hevdet at Banksy har gjort betalt arbeid for firmaer slik som Puma. Dette har medført at han er beskyldt for å la seg kjøpe av andre kunstnere og aktivister.

Vurderinger og kommentarer
--------------------------

> Man har en statue i sentrum av en by som man går forbi hver dag uten en gang å legge merke til den, sant. Men så snart noen setter en trafikk-kjegle på hodet dens, han man laget sin egen skulptur.
> 
> 
> Banksy
> 
> 

> Han gjør alt dette og forblir anonym. Jeg synes det er flott. I dag prøver alle å bli berømte, men han har anonymitet.
> 
> 
> Brad Pitt
> 
> 

> Banksy har aldri latt verden få vite navnet sitt - og han har aldri engang posert for et bilde. Det er en rar form for berømthet.
> 
> 
> Paul Vallely
> 
> 

> […] han blir ofte fremhevet som et geni som er banebrytende. Hvorfor? Fordi verkene hans ser forbløffende smarte ut for idioter. Og tydeligvis er det nok.
> 
> 
> Charlie Brooker
> 
>

Bibliografi
-----------

Banksy har selv publisert flere bøker som inneholder fotografier av verkene hans i ulike land i tillegg til noen av verkene hans på lerret og i utstillinger, ledsaget av hans egne kommentarer.

Hans første bok, publisert i svart-hvitt, er *Banging Your Head Against A Brick Wall* (Å slå hodet ditt mot en murvegg), som ble etterfulgt av *Existencilism* (Uoversettelig ordspill som spiller på ordene for *eksistensialisme* og *stensil*.) i farger. I 2004 ble den tredje boken hans *Cut it Out* (Klipp det ut) utgitt, etterfulgt av *Pictures of Walls* i 2005. 

I 2007 gav Random House ut *Wall and Piece*. Boken inneholdt en kombinasjon av bilder fra de tre tidligere bøkene i tillegg til noe nytt stoff.

Referanser
----------

1. ↑   www.thedailybeast.com, tilgangsbegrensningsstatus partly restricted access[Hentet fra Wikidata]
2. ↑   Guardian emne-ID artanddesign/2009/jun/14/banksy-bristol-city-museum-exhibition[Hentet fra Wikidata]
3. ↑   *Artnet*, Artnet artist ID banksy, Wikidata Q266566,
4. ↑  .
5. ↑  «On the trail of artist Banksy» **(engelsk)**. BBC News. 8. februar 2007. Besøkt 8. februar 2007.
6. ↑  «N-Igma fanzine showing examples of DBZ Graffiti tagged by Banksy, Kato and Tes» **(engelsk)**. april 1999.
7. ↑  «at-Bristol Press Release» **(engelsk)**. 14. juli 1998. Arkivert fra originalen 5. mai 2007.
8. 1 2 3  Banksy. *Wall and Piece* **(engelsk)**. Arkivert fra originalen 28. september 2006. Besøkt 19. september 2006.
9. ↑  «Animals sprayed by graffiti artist» **(engelsk)**. BBC News. 18. juli 2003. Besøkt 19. september 2006.
10. ↑  «Banksy Show Tonight in London» **(engelsk)**. 13. oktober 2005. Arkivert fra originalen 11. november 2006. Besøkt 19. september 2006.
11. ↑  «'Guerrilla artist' Banksy hits LA» **(engelsk)**. BBC News. 14. september 2006. Besøkt 19. september 2006.
12. ↑  «Aguilera invests £25,000 in Banksy» **(engelsk)**. The Independent. 6. april 2006. Arkivert fra originalen 7. september 2006. Besøkt 20. oktober 2006.
13. ↑  «Banksy works set auction record» **(engelsk)**. BBC News. 20. oktober 2006. Besøkt 20. oktober 2006.
14. ↑  Deborah Haynes (7. februar 2007). «British graffiti artist joins elite in record sale». *Reuters* **(engelsk)**. Besøkt 5. november 2020.
15. ↑  «Free house as part of Banksy sale» **(engelsk)**. BBC News. 12. februar 2007. Besøkt 12. februar 2007.
16. ↑  «Iconic Banksy image painted over» **(engelsk)**. BBC News. 20. april 2007. Besøkt 20. april 2007.
17. ↑  Banksy. «Manifesto». *banksy.co.uk* **(engelsk)**. Arkivert fra originalen 10. april 2007. Besøkt 23. april 2007.
18. 1 2  «Banksy satte ny rekord med sjimpansebilde hos Sotheby's». *E24*. NTB; AFP. 3. oktober 2019. Besøkt 5. november 2020.
19. ↑  «A Wooster Exclusive: Banksy Hits New York's Most Famous Museums (All of them)» **(engelsk)**. 23. mars 2005. Arkivert fra originalen 9. september 2006. Besøkt 19. september 2006.
20. ↑  Jeff Howe (2005). «Art Attack». *Wired* (13.08). Besøkt 19. september 2006.
21. ↑  «Art prankster sprays Israeli wall» **(engelsk)**. BBC News. 5. august 2005. Besøkt 19. september 2006.
22. ↑  
Sam Jones (5. august 2005). «Spray can prankster tackles Israel's security barrier». *The Guardian* **(engelsk)**. Besøkt 19. september 2006.
23. ↑  «Artist's cold call cuts off phone» **(engelsk)**. BBC News. 7. april 2006. Besøkt 19. september 2006.
24. 1 2  «Artist's saucy stencil for city». 21. juni 2006. Besøkt 19. september 2005.
25. ↑  «Paris Hilton targeted in CD prank» **(engelsk)**. BBC News. 4. september 2006. Besøkt 19. september 2006.
26. ↑  Claire Truscott (3. september 2006). «Banksy targets Paris Hilton» **(engelsk)**. The Independent on Sunday. Arkivert fra originalen 5. september 2006. Besøkt 19. september 2006.
27. ↑  «Paris Prank Confirmed» **(engelsk)**. 7. september 2006. Arkivert fra originalen 21. november 2006. Besøkt 19. september 2006.
28. ↑  «BREAKING: The story Disneyland doesn't want you to know» **(engelsk)**. 8. september 2006. Arkivert fra originalen 15. oktober 2006. Besøkt 19. september 2006.
29. ↑  «Artist Banksy targets Disneyland» **(engelsk)**. BBC News. 11. september 2006. Besøkt 19. september 2006.
30. ↑  «Banksy» **(engelsk)**. Design is kinky. Arkivert fra originalen 22. april 2007. Besøkt 23. april 2007.
31. ↑  Bob Chaundry (15. september 2006). «Faces of the week». *BBC* **(engelsk)**. Besøkt 5. november 2020.
32. ↑  Claudia Joseph (12. juli 2008). «Graffiti artist Banksy unmasked ... as a former public schoolboy from middle-class suburbia». *The Mail on Sunday* **(engelsk)**. Besøkt 5. november 2020.
33. 1 2  Simon Hattenstone (17. juli 2003). «Something to spray». *The Guardian* **(engelsk)**. Besøkt 5. november 2020.
34. ↑  «Pictures on Walls – the end of an era (and a chance for a Banksy print)». *Art of the State* **(engelsk)**. 28. oktober 2017. Besøkt 5. november 2020.
35. ↑  «Banksy revealed». *briansewell.com* **(engelsk)**. Arkivert fra originalen 23. august 2006. Besøkt 5. november 2020.
36. ↑  «Damon Albarn + Banksy» **(engelsk)**. Arkivert fra originalen 26. oktober 2009. Besøkt 26. oktober 2009.
37. ↑  Dobke, Hans-Heiner (9. desember 2019). «Ist Banksy der Leipziger Maler Maître de Casson?». *TRENDKRAFT* **(tysk)**. Besøkt 4. november 2020.
38. ↑  «Maître de Casson isn't Banksy» **(engelsk)**. Maître de Casson. Besøkt 4. november 2020.
39. ↑  «Banksy, Pictures On Walls & Puma snuggling up?» **(engelsk)**. Arkivert fra originalen 21. august 2006. Besøkt 19. september 2006.
40. 1 2 3  Paul Vallely (17. september 2011). «Banksy: The joker». *The Independent* **(engelsk)**. Besøkt 5. november 2020.
41. ↑  Charlie Brooker (22. september 2006). «Supposing ... Subversive genius Banksy is actually rubbish». *The Guardian* **(engelsk)**. Arkivert fra originalen 2. oktober 2013. Besøkt 5. november 2020.

Eksterne lenker
---------------

* (en) Offisielt nettsted Rediger på Wikidata

* (en) Banksy – kategori av bilder, video eller lyd på Commons Rediger på Wikidata

* (en) Banksy – galleri av bilder, video eller lyd på Commons Rediger på Wikidata
* (en) Banksy på Internet Movie Database Rediger på Wikidata

* (sv) Banksy i Svensk Filmdatabas Rediger på Wikidata

* (da) Banksy på Filmdatabasen Rediger på Wikidata

* (da) Banksy på Scope Rediger på Wikidata

* (fr) Banksy på Allociné Rediger på Wikidata

* (en) Banksy på AllMovie Rediger på Wikidata

* (en) Banksy hos The Movie Database Rediger på Wikidata
* (en) Banksy på Discogs Rediger på Wikidata

* (en) Banksy på MusicBrainz Rediger på Wikidata
* Wikiquote: Banksy – sitater
* Art Attack – Artikkel i *Wired*
* Artikkel i Guardian, 17. september 2006, om Banksy
* BBC News-artikkel om et maleri i Bristol som ble malt over ved en feiltakelse

|  |  |
| --- | --- |
| Oppslagsverk/autoritetsdata | Encyclopædia Britannica **·** Brockhaus Enzyklopädie **·** Encyclopædia Universalis **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** ULAN **·** NDL **·** NKC **·** ICCU **·** BNE **·** CiNii **·** Munzinger (iba) **·** MusicBrainz **·** Discogs
 |